KYK: Sokker skors sy nuutste byter | Netwerk24
09 Julie 2020 10:21
Spanje se Patric speel vir Lazio in die Serie A. Foto: Getty Images
SuperSport berig die voorval het Dinsdag in beseringstyd gebeur van Lazio se nederlaag van 1-2 teen Lecce in Italië se Serie A.
Patric (27) het genoeg gehad toe hy besef sy span se titelhoop is daarmee heen en terwyl die spelers in 'n onderonsie betrokke was, het hy die Lecce-verdediger Giulio Donati op die linkerarm gebyt.
Die liga se dissiplinêre komitee het Donderdag in sy uitspraak gemeld dat Donati nie in die voorval beseer is nie.
"Ek vra om verskoning vir my gedrag. Ek het nie helder gedink nie," sê Patric op Instagram.
Donati het die verskoning aanvaar.
"Hierdie dinge kan onder spannende omstandighede gebeur en as jy die fout verstaan en jammer sê, word dit op die veld gelaat sonder enige kwade gevoelens," sê hy.
Patric, 'n Spanjaard, is nie so swaar soos Luis Suárez vir soortgelyke oortredings die afgelope dekade gestraf nie.
Die doelskieter is in sy speeldae by Liverpool in 2013 vir tien wedstryde deur die Engelse Sokkervereniging geskors. Die 33-jarige Uruguaan het ook in 2014 'n swaarder straf by Fifa gekry toe hy Italië se Giorgio Chiellini in 'n Wêreldbekerwedstryd aan die skouer gebyt het. Hy is vier maande lank uit alle sokker en nege internasionale wedstryde geskors.
Suárez is reeds drie keer weens bytery geskors, terwyl hy ook so weens rassistiese uitlatings gestraf is.